Hižo 17. króć je Domowinska župa Delnja Łužica na swoje woblubowane zarjadowanje „superkokot“ přeprosyła. Lětsa wotmě so swjedźeń zaso na Běłej Górje we wokrjesu Dubja-Błóta.
Běła Góra (HA/SN). „To bě lóštne zarjadowanje, kotrež je so nam jara lubiło.“ Takle hódnoćachu wopytowarjo lětuši swjedźeń „superkokot“ w serbsko-němskej wsy Běłej Górje. Cyłkownje 17 młodźencow ze 16 wsow, kotřiž běchu lětsa na znatym žnjowym swjedźenju, łapanju kokota, jako dobyćerjo wušli, je nětko wo titul „superkokota“ nastupił. Dwě hodźinje so wobdźělnicy na konju prócowachu, kokotej hłowu abo křidło wottorhnyć. Jako najlěpši wopokaza so při tym, kaž hižo loni, Rico Noak z Běłeje Góry. To rěka, zo budźe tež klětuši „superkokot zaso tam. Titul druheho krala zaruči sej Kevin Fritz z Hochozy, třeći bu Benjamin Trogisch z Noweje Niwy. Přewodźało je jěcharjow 19 žnjowych kralownow w serbskej swjedźenskej drasće.
szl_Latn szl_Latn